《次江西忆大儿小儿偶然成诗》
明代·黎遂球

大儿名长雄，小儿名石官。大儿始读书，问义生波澜。

小儿恒索食，或啼或即欢。昨日我出门，蜀茶花未残。

大儿立花下，嘿嘿众相看。问言将儿去，掉头作语难。

小儿去索食，与食且未阑。我母语我行，吉行毋盘桓。

恐渠乱牵衣，遂已出江干。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。